এখনকার লিটল ম্যাগাজিন নিয়ে আপনার অভিমত কী?
এখন লিটল ম্যাগাজিনের পরিধি অনেক বেড়েছে। শুধু রসসাহিত্য নয়, পরিবেশ, লোকসংস্কৃতি, সমাজ— নানা বিষয়ের পত্রিকা বেরোচ্ছে। লিটল ম্যাগাজিন ক্রমশ বহুমাত্রিক হয়ে উঠছে।
 ছোট পত্রিকা নিয়ে আপনার মিশনের শুরুটা কীভাবে?
ন্যাশনাল লাইব্রেরিতে লিটল ম্যাগাজিন সংরক্ষণের হতাশাজনক পরিস্থিতি দেখে মনে মনে ঠিক করি, লিটল ম্যাগাজিনের একটা সংগ্রহশালা গড়ে তুলব। কিন্তু পয়সা কোথায়? প্রথমদিকে চেয়েচিন্তে পত্রিকা জোগাড় করতাম।
 কিন্তু একটা সময়ে পয়সা তো আবশ্যিক হয়েই দাঁড়ায়?
হ্যাঁ। টাকার অভাব মেটানোর জন্য অনেক কিছু করতে হয়েছিল। ১৯৭৭ সালে ১০০ টাকা মাইনেতে মেদিনীপুরের একটি স্কুলে যোগ দিই। ‘লোকসেবক’ নামের একটি পত্রিকায় ট্রেনি সাবএডিটরের কাজ করেছি। জরুরি অবস্থার সময় সাংস্কৃতিক নিগ্রহ নিয়ে ডকুমেন্টারি বানাই। এবং সিগারেট ছাড়ি।
 আর আপনার সেই বিখ্যাত ‘থ্রি পেনি অপেরা’?
(হেসে) তখন ‘তিন পয়সার পালা’ বলে একটা নাটক এসেছিল। সেটা মাথায় রেখেই একটা লক্ষ্মীভাঁড় করেছিলাম। নাম দিয়েছিলাম— থ্রি পেনি অপেরা ! এখানেই (কষ্টিপাথরের একটি টেবিল দেখিয়ে) রাখা থাকত সেটা। যে যা পারতেন, দিতেন ! এভাবেই ফান্ড তৈরি হতে থাকল !
পুরনো পত্রপত্রিকার খোঁজখবর পেতেন কীভাবে?
সম্পাদকদের বাড়ি-বাড়ি হত্যে দিতাম। তখন পুরনো বইয়ের দোকানেও যথার্থ মণিমুক্তো পাওয়া যেত! যেমন ধরুন, ‘বঙ্গদর্শন’। হাতিবাগানে ‘রূপবাণী’ সিনেমা হলের সামনের ফুটপাথে একজন পুরনো বই বেচতেন। একদিন সেখানেই অামি পেয়ে গেলাম ‘বঙ্গদর্শনে’র প্রথম বছরের সব সংখ্যা!
 আপনার কাছে সেসব পেয়ে লোকজনও উত্তেজিত হতেন...
(মুখের কথা কেড়ে নিয়ে) হতেন মানে ! সত্যজিৎ রায়ের কথাই ধরুন না! উনি নীরদ সি চৌধুরীর ‘ইউরোপীয় সংগীতের সন্ধানে’ লেখাটি হন্যে হয়ে খুঁজছিলেন। একদিন কথায় কথায় নির্মাল্য আচার্য আমায় বলেছিলেন সেকথা। সঙ্গে সঙ্গে লেখাটি বার করে দিলাম। ওঁরা যেন অাকাশের চাঁদ হাতে পেয়ে গেলেন!
 আপনি সত্যিই বিশ্বাস করেন যে, লিটল ম্যাগের মান পড়ে যায়নি?
দেখুন, চার রকমের লিটল ম্যাগ আছে। ব্রাহ্মণ, ক্ষত্রিয়, বৈশ্য, শূদ্র। ‘ব্রাহ্মণ’ মানে, ধরুন, ‘অনুষ্টুপ’ বা এদের মতো পত্রিকা। ‘ক্ষত্রিয়’ বললেই ‘কল্লোলে’র মতো লড়াকু পত্রিকার কথা মনে পড়ে। এরকম নানা ধরনের পত্রপত্রিকা। সবই কি এক মানের হতে পারে? তবে, একথাও ঠিক যে, কিছু কিছু পত্রিকা কাজে ফাঁকি দিচ্ছে। কেউ কেউ আবার ছাত্রবন্ধু হয়ে উঠছে! সংকলনমূলক এসব পত্রিকা নিয়ে আমার আপত্তি তো আছেই!
 লেখার খোঁজে বিখ্যাত আর কে কে এসেছেন?
মহাশ্বেতা দেবী ওঁর পুরনো কোনও লেখা লাগলেই বলতেন ‘সন্দীপ, ডুবেছি, উদ্ধার করো’! জয় গোস্বামী, অতীন বন্দ্যোপাধ্যায়— এঁরাও এসে নিজেদের লেখা নিয়ে গিয়েছেন। জয় গোস্বামী তো তাঁর কবিতা সংগ্রহে লিখেছেনও আমার কথা। সবচেয়ে বেশি আশ্চর্য হয়েছিলাম ক্লিন্টন বি সিলি’কে দেখে! এসেছিলেন পাজামা-পাঞ্জাবি পরে! পরিষ্কার বাংলায় কথা বলছিলেন! দারুণ অভিজ্ঞতা!
 জেলা বা বহির্বঙ্গের লিটল ম্যাগের অবস্থা কেমন?
বেশ ভাল। কাটোয়া থেকে ‘দীপ্র কলম’ অার ‘কৌলাল’ নামে দু’টি লোকসংস্কৃতি বিষয়ক পত্রিকা বেরোয়। দারুণ! দিল্লির ‘দিগঙ্গন’, মুম্বইয়ের ‘মায়ামেঘ’, গৌহাটির ‘নাইন্থ কলাম’, ত্রিপুরার ‘জলজ’, নাগপুরের ‘খনন’। অনেকেই উল্লেখযোগ্য কাজ করছে।
 
যে সংকল্প নিয়ে কাজ শুরু করেছিলেন, তা সম্পূর্ণ?
আত্মসম্মানের সঙ্গে লড়াই করে চলেছি। স্বপ্ন দেখি। আন্তর্জাতিক মানের কবিতচর্চা কেন্দ্রের স্বপ্ন দেখেছিলাম! হয়নি! এটা প্রতিষ্ঠা বা প্রতিষ্ঠানের যুগ নয়, পলায়নের যুগ! তাই তেমন কিছু হচ্ছে না! তারই মধ্যে ধৈর্য, বিশ্বাস অার ধারাবাহিকতার সঙ্গে এগিয়ে যাওয়ার চেষ্টা করছি। প্রতিটি দিনই আমার কাছে ‘লিটল ম্যাগাজিন ডে’!